ອາເມລິກາຂູ່ຕອບໂຕ້ທາງການທະຫານ ສປປ ເກົາຫລີ ຖ້າຈຳເປັນ
ອາເມລິກາປະກາດຈະໃຊ້ແນວທາງການທະຫານທັງໝົດເພື່ອປົກປ້ອງປະເທດ ແລະ ພັນທະມິດຈາກລູກສອນໄຟຂ້າມທະວີບຂອງ ສປປ ເກົາຫລີ ຖ້າມີຄວາມຈຳເປັນ. ເຖິງຢ່າງໃດກໍຕາມ, ອາເມລິກາເບິ່ງວ່າການໃຊ້ວິທີການກົດດັນທາງການຄ້າຕໍ່ ສປປ ເກົາຫລີ ເປັນທາງເລືອກທີ່ດີກວ່າ.
ທ່ານນາງ ນິກກີ ແຮລີ ເອກອັກຄະລັດຖະທູດອາເມລິກາ ເຊິ່ງໃຊ້ຄຳເວົ້າທີ່ແຂງແກ່ນໃນກອງປະຊຸມສຸກເສີນຂອງສະພາຄວາມໝັ້ນຄົງແຫ່ງສະຫະປະຊາຊາດ ພາຍຫລັງ ສປປ ເກົາຫລີ ປະສົບຜົນສຳເລັດໃນການທົດລອງຍິງລູກສອນໄຟຂ້າມທະວີບເມື່ອມໍ່ໆນີ້ ຖະແຫລງວ່າ: ໂລກມີອັນຕະລາຍຫລາຍຂຶ້ນ ແລະ ຈີນເປັນຜູ້ມີບົດບາດສຳຄັນໃນການສົ່ງເສີມສັນຕິພາບ. ທັງນີ້ຈີນເປັນປະເທດທີ່ມີອິດທິພົນທາງການຄ້າກັບ ສປປ ເກົາຫລີ ເຖິງ 90% ເຊິ່ງເອກອັກຄະລັດຖະທູດອາເມລິກາເຕືອນວ່າ: ຈີນສ່ຽງຈະໄດ້ຮັບຜົນກະທົບທາງການຄ້າກັບອາເມລິກາ, ຖ້າຍັງເຮັດທຸລະກິດກັບ ສປປ ເກົາຫລີ ເຊິ່ງຖືວ່າຂັດຕໍ່ມະຕິສະຫະປະຊາຊາດທີ່ມີມາດຕະການຂວ້ຳບາດ ສປປ ເກົາຫລີ. ທ່ານນາງ ແຮລີ ກ່າວວ່າ: ອາເມລິກາບໍ່ໄດ້ເປັນຜູ້ສ້າງຄວາມຂັດແຍ່ງ ແລະ ຍັງຕ້ອງການຫລີກເວັ້ນນຳອີກ, ແຕ່ການຍິງລູກສອນໄຟຂ້າມທະວີບເປັນສິ່ງທີ່ສະແດງການຄຸກຄາມທາງທະຫານ ເຊິ່ງອາເມລິກາໄດ້ກຽມພິຈາລະນາທາງເລືອກໃນການໃຊ້ກຳລັງທະຫານເພື່ອປົກປ້ອງປະເທດ ແລະ ພັນທະມິດຖ້າມີຄວາມຈຳເປັນ. ເຖິງຢ່າງໃດກໍຕາມ ເອກອັກຄະລັດຖະທູດອາເມລິກາ ກ່າວວ່າ: ລັດຖະບານປະທານາທິບໍດີ ໂດນັນ ທຣຳ ບໍ່ຕ້ອງການຈະເລືອກໃຊ້ວິທີທາງທະຫານ ແລະ ຕ້ອງການໃຊ້ມາດຕະການທາງການຄ້າກົດດັນຫລາຍກວ່າ.